text: Vejle-svømmer klar til hård VM-aften
  08 august 2015 kl. 11.10
  Vejle-svømmeren fra Triton, Jeanette Ottesen, står over for en hård dag ved VM med to løb.
  Jeanette Ottesen er sammen med en anden dansker, Pernille Blume, klar til semifinalen i 50 m fri ved VM i Kazan.
  Lørdag er næstsidste konkurrencedag ved verdensmesterskaberne i svømning i Kazan. Og i lørdagens indledende afsnit var tre danskere med i konkurrence.
  I kvindernes indledende 50 m fri noteres Jeanette Ottesen, Vejle Svømmeklub Triton/NTC, for den udmærkede tid 24,66 og blev samlet nummer fem. Dermed er hun sikkert videre til semifinalerne senere lørdag.
  Vejle-svømmeren svømmede et kontrolleret løb med masser af overskud. Det tegner rigtig godt også for den vigtige finale som venter lørdag aften for danskeren i 50 m butterfly.
  